Poliisihallituksen mukaan mitään erityistä varautumista tilanteeseen ei olla vielä suunniteltu.

Jos vartiointialan lakko toteutuu ensi viikolla, saattavat raha-automaatit tyhjentyä, turvatarkastusjonot venyä lentokentillä ja vanhukset joutua odottamaan apua.

Palvelualan ammattiliitto PAM antoi tiistaina lakkovaroituksen vartiointialalle. Toteutuessaan kolme päivää kestävä lakko alkaa keskiyöllä ensi keskiviikkona ja päättyy perjantaina keskiyöllä.

Lakko koskisi koko vartiointialaa, eli se näkyy käytännössä kaikissa niissä paikoissa, joissa normaalisti olisi vartiointia.

PAM kuitenkin neuvottelee muutamista poikkeuksista. Kyse on niin sanotusta ”hätätyöstä” eli tehtävistä, joissa lakko vaarantaisi yhteiskunnalle elintärkeitä toimintoja tai aiheuttaisi yleiselle edulle huomattavaa vahinkoa.

– Hätätyö ei ole mikään joustava kategoria. Liitto tekee parhaillaan viranomaisten kanssa linjanvetoa siitä, millainen vartiointi luetaan hätätyön alle, PAMin järjestöpäällikkö Heidi Lehikoinen sanoo.

– Esimerkiksi sellaiset tehtävät, joita myös poliisit kykenevät hoitamaan, eivät varsinaisesti lukeudu hätätyöhön.

Lehikoinen ei kommentoi tarkemmin, mitkä kiinteistöt tai paikat pysyisivät vartioituna lakosta huolimatta. Hänen mukaansa yrityksille kerrotaan perjantaina tarkemmin, miten vartiointialan lakko vaikuttaa niiden toimintaan.

Lakko ei ole poliittinen

Vartiointialan työehtosopimuksen piirissä on noin 8 500 työntekijää, jotka työskentelevät muun muassa vartijoina, turvatarkastajina, vahtimestareina ja arvokuljettajina.

Kyseinen lakko ei liity irtisanomislakiin, vaan asiassa riidellään työehtosopimuksesta ja palkankorotuksista, mutta se osuu samaan aikaan muiden työtaistelutoimien kanssa.

PAM on tavoitellut vartiointialalle sopimusratkaisua, joka toisi alan työntekijöille samantasoiset palkankorotukset kuin muiden alojen työntekijät ovat saaneet.

Työnantajia edustava Palta puolestaan on kertonut olleensa keväästä asti valmis hyväksymään palkankorotukset, mutta sopua ei liittojen kesken kuitenkaan ole syntynyt.

Vartiointialan työehtosopimuksen piirissä on noin 8 500 työntekijää. He työskentelevät muun muassa vartijoina, turvatarkastajina, vahtimestareina ja arvokuljettajina.

Odotusajat voivat pidentyä turvatarkastuksissa

Yksi paikka, jossa lakko voi näkyä, on lentoasema. Finavian riskienhallintajohtaja Juha-Pekka Pystynen kertoo Finavian seuraavan tilannetta aktiivisesti ja olevan jatkuvasti yhteydessä neuvotteluosapuolena olevaan tahoon, joka heille palveluja tarjoaa.

– Näin pitkä lakko voi jo vaikuttaa. Jos resursseista tulee puutetta ja syntyy pullonkauloja, sopeutetaan toimintaa. Turvallisuudesta emme luonnollisesti tingi.

Käytännössä lakon toteutuessa tämä tarkoittaa esimerkiksi odotusaikojen pitenemistä turvatarkastuksissa. Pystynen kehottaa mahdollisen lakon aikana lentävien seuraamaan ahkerasti sekä Finavian että lentoyhtiöiden verkkosivuja ja varautumaan tulemaan kentälle normaalia aiemmin.

Muun muassa lentokentällä toimivan ja rahakuljetuksia hoitavan Avarn Securityn toimitusjohtaja Juha Murtopuro valittelee tilannetta asiakkaiden kannalta.

– Kuinka moni menee lakkoon, sitä ei tiedä kuin vasta lakkopäivänä. Mutta se on selvä, että jos kuskeja ei ole, raha ei liiku. Sitä ei mene automaatteihin, eivätkä kaupat saa vaihtorahojaan.

Vartijoiden puute näkyy myös kauppakeskuksissa ja muissa vartioitavissa tiloissa ja kiinteistöissä. Joissain tilanteissa se voi vaikuttaa paikkojen avaamiseen, mutta yleisesti ottaen läsnäoloon.

– Julkisilla paikoilla turvallisuusasiat toki ovat poliisin vastuulla, Murtopuro sanoo.

”Vanhusten avun saaminen hoidetaan esimiesvoimin”

Sastamalan alueella Securitaksen turvapuhelinasioista vastaava palveluesimies Mika Lehtomäki aikoo pukea itse haalarit päälle ensi viikolla, jos lakko toteutuu. Päivystystä on vuorokauden ympäri.

– Avun saaminen perille hoidetaan esimiesvoimin 24/7. Tästä on meillä jo suunnitelma olemassa. Joitakin vaikutuksia saattaa tulla, mutta kriittiset asiat hoidetaan.

Itse puheluihin vastataan muualla, joten siihen mahdollinen lakko ei vaikuta. Myöskään varsinaisia sairaanhoidollisia tehtäviä ei kuulu suorittaa.

Poliisihallituksesta kerrotaan, että toistaiseksi mitään erityistä varautumista esimerkiksi lisämiehityksellä ei ole suunniteltu.

– Uskoisin, että mahdollinen kolmen päivän lakko ei vielä vaikuta ihmisten käyttäytymiseen kovin paljon. Tietysti joissain paikoissa saattaa näkyä enemmän häiriökäytöstä ja vaikka ostoskeskuksissa olla rauhattomampaa, sanoo poliisitarkastaja Marko Heikkilä.